Landbou se vriend het ook gravitas | Netwerk24
Deur André De Villié, Centurion 21 November 2019 00:00
In sy rubriek "Verenig kan ons berge versit" (20.11), verduidelik Christo van der Rheede die belangrike rol van Afrikaners in die land.
Internasionaal staan Afrikaners nie terug vir enige ander taalgroep nie.
Hoewel ek as natuurwetenskaplike nie heeltemal met sy term "Afrikaanse ekosisteem" saamstem nie, maak hy doeltreffend die punt dat ons deur die opbou van netwerke en onderlinge samewerking steeds veel kan bereik.
Terwyl ek met my rooibostee en beskuit sy artikel oordink, kom sy stem oor RSG se Monitor. Hy vertel in redelike detail hoe swaar die boerderygemeenskap tans kry.
Enigeen wat daarna geluister het, voel sekerlik die behoefte om deur Agri SA 'n skenking aan droogtehulp te maak.
Hy eindig met 'n aanmaning aan die re­gering dat die ondergrawing van landbou en boere gestaak moet word. Voedselsekerheid word daardeur bedreig.
Ek wil Van der Rheede gelukwens met sy kritiese denke en dat hy so wel ter tale is. Dis 'n plesier om sy artikels te lees en na hom te luister.